Imtella' Marzu 26, 2021 - Aġġornata 26 Ta' Marzu, 2021 5:59pm Hu stmat li l-bastiment enormi li qed jimblokka l-Kanal ta' Suez, qed iżomm mal-kważi għaxar biljun dollaru fi prodotti milli jiġu trasportati kuljum. Il-kontejner Ever Given li toperah il-kumpanija fit-Taiwan, Evergreen Marine, huwa twil daqs erba' grawds tal-futbol u huwa wieħed mill-akbar bastimenti fid-dinja. Jiżen mal-200,000 tunnellata u kapaċi jġorr 20,000 kontejner. Il-Kanal ta' Suez li jissepara l-Afrika mil-Lvant Nofsani u l-Asja, huwa wieħed mill-aktar rotot beżlin fid-dinja li minnha jgħaddu mat-12 fil-mija tal-kummerċ globali. Skont il-kumpanija esperta fil-qasam marittimu Lloyd, hemm aktar minn 160 bastiment li qed jistenna f'xi tarf jew ieħor tal-kanal sabiex jgħaddu. Dawn jinkludu 41 bulk carrers u 24 tankers li jġorru ż-żejt. It-traffiku marittimu jinkludi wkoll ħafna prodotti bħal ħwejjeġ, għamara, komponenti għall-manifattura u parts tal-karozza.